8.8.2022
DA
Den Europæiske Unions Tidende
L 206/43
— elektricitet produceret af vindmøller, der er nettilsluttet senest den 31. december 2002 — elektricitet produceret af en helt ny vindmølle ved hjælp af skrotningsbeviser udstedt for nedtagning af vindmøller (yderligere pristillæg), elektricitet produceret ved hjælp af bioenergi (biomasse og biogas) — elektricitet produceret af solcelleanlæg, bølgekraft og vandkraft — elektricitet produceret på andre særlige anlæg til vedvarende energi (elektricitet produceret fra vedvarende energikilder eller teknologier af betydning for den fremtidige udvidelse af vedvarende elektricitet eller elektricitet produceret fra andre vedvarende energikilder end de nævnte) — elektricitet produceret på decentraliserede kraftvarmeværker og forbrændingsanlæg — elektricitet produceret på andre kraftvarmeværker, der er beregnet til fjernvarme — elektricitet produceret af industrielle kraftværker, der er nettilsluttet senest den 21. marts 2012 — systemtjenester.
(4)
Produktion og engrossalg af elektricitet fra konventionelle og vedvarende kilder udgør en aktivitet i forbindelse med levering af elektricitet i overensstemmelse med artikel 9 i direktiv 2014/25/EU.
(5)
I henhold til punkt 1, litra a), i bilag IV til direktiv 2014/25/EU skal Kommissionen vedtage en gennemførelses­ afgørelse om anmodningen inden for 90 arbejdsdage, i betragtning af at der ikke kan formodes at være fri adgang til markedet på grundlag af artikel 34, stk.
3, første afsnit, i nævnte direktiv.
(6)
I henhold til punkt 1, fjerde afsnit, i bilag IV til direktiv 2014/25/EU kan Kommissionen forlænge fristen efter aftale med dem, der har anmodet om undtagelse.
Eftersom Konkurrence- og Forbrugerstyrelsen den 4. marts 2022 fremlagde supplerende oplysninger, fastsættes Kommissionens frist for at træffe afgørelse vedrørende denne anmodning hermed til den 31. juli 2022.
2.
RETLIG RAMME
(7)
Direktiv 2014/25/EU finder anvendelse på indgåelse af kontrakter om udførelse af aktiviteter i forbindelse med levering af elektricitet til faste net til betjening af offentligheden i forbindelse med produktion, transport eller distribution af elektricitet, medmindre aktiviteten er fritaget i henhold til direktivets artikel 34.
(8)
I artikel 34 i direktiv 2014/25/EU fastslås det, at kontrakter, der indgås med henblik på at muliggøre udførelse af en af de aktiviteter, der er omhandlet i direktivet, ikke er underlagt nævnte direktiv, hvis den pågældende aktivitet i den medlemsstat, hvor den udøves, er direkte undergivet almindelige konkurrencevilkår på markeder, hvortil adgangen er fri.
Spørgsmålet om, hvorvidt en given aktivitet er direkte undergivet almindelige konkurrencevilkår, fastslås på grundlag af objektive kriterier under hensyntagen til den pågældende sektors særlige kendetegn (3).
Denne vurdering begrænses imidlertid af de korte frister, der gælder, og af behovet for at basere sig på de oplysninger, som Kommissionen har til rådighed, og som ikke kan suppleres med mere tidskrævende metoder, herunder navnlig offentlige undersøgelser rettet mod de berørte økonomiske aktører (4).
Selv om spørgsmålet om, hvorvidt en aktivitet er direkte undergivet almindelige konkurrencevilkår, i denne sammenhæng skal afgøres på grundlag af kriterier, der er i overensstemmelse med konkurrencebestemmelserne i TEUF, kræves det ikke, at disse kriterier er nøjagtig de samme som dem, der er omhandlet i EU-konkurrencelovgivningens bestemmelser (5).
(3) Jf. direktiv 2014/25/EU, betragtning 44.
(4) Ibidem.
(5) Dom af 27. april 2016 i sag T-463/14, Österreichische Post AG mod Kommissionen, ECLI:EU:T:2016:243, præmis 28, og betragtning 44 i direktiv 2014/25/EU.